"Seda, kuidas Smuul Muhumaad kaitses ja armastas, nägin ma ükskord oma silmaga pealt. See võis olla "Keskpäevase praami" võtete päevil, kui Moskva kinogrupp tahtis hakata Smuuli õues ühte kiviaeda ümber tõstma, et muidu ei saa majast head kaadrit. See kiviaed oli seal 300-400 aastat olnud, ilus roheline, ja on veel praegu ka. Ma ei ole näinud nii raevukat  meest kui Smuul, kes siis läks näost punaseks ja läks neile rusikaga kallale - "Kas te, mehed, üldse teate, mis te nüüd teete? See on siin juba rootsi ajast olnud ja keegi ei ole seda puutunud!" Ta läks nii vihaseks ja teatas, et on üleüldse täiesti vaba kodanik - vihjates sellele, et tema esiisad olid vabatalupojad olnud. Nii jäigi kiviaed samasse kohta, enam ei julgetud sellega midagi teha. Smuuli respekteeriti."